খুলনা সিটি কর্পোরেশনের ২৮৯টি কেন্দ্রের মধ্যে দু’টি কেন্দ্রের ভোটগ্রহণের জন্য পৌঁছে গেছে ইভিএম(ইলেক্ট্রনিক ভোটিং মেশিন) সংক্রান্ত মালামাল। ঢাকা থেকে এসেছে একটি বিশেষজ্ঞ টিমও। বুধবার রাত থেকেই পরীক্ষামূলক প্রচারনা শুরু করেছে নির্বাচন কমিশন। কেসিসির ২৪ নম্বর ওয়ার্ডের শেরে বাংলা রোডস্থ সোনাপোতা সরকারি প্রাথমিক বিদ্যালয় এবং ২৭ নম্বর ওয়ার্ডের পিটিআই’র জসিম উদ্দীন হোস্টেল(নীচতলা) কেন্দ্রে ইভিএম পদ্ধতিতে ভোট দিতে হবে দু’হাজার ৯৭১জন ভোটারকে। এর মধ্যে ২৪ নম্বর ওয়ার্ডের সোনাপোতা সরকারি প্রাথমিক বিদ্যালয় কেন্দ্রে এক হাজার ৯৯ জন পুরুষ এবং ২৭ নম্বর ওয়ার্ডের পিটিআই জসিম উদ্দীন হোস্টেল কেন্দ্রে এক হাজার ৮৭৯ জন মহিলা ভোটার রয়েছেন।